भोपाल। प्रधानमंत्री नरेंद्र मोदी रविवार को सागर और ग्वालियर में चुनावी सभा को संबोधित करेंगे। सागर के कजलीवन मैदान में सभा के लिए सुरक्षा के कड़े इंतजाम किए गए हैं। अधिकृत कार्यक्रम के अनुसार वे दोपहर करीब 12 बजे विशेष विमान से खजुराहो एयरपोर्ट आएंगे। वहां से हेलिकॉप्टर से दोपहर 1 बजे सागर के एमआरसी परेड ग्राउंड पर बने हेलिपैड पर उतरेंगे। वहां से कार से सभास्थल कजलीवन मैदान पहुंचेंगे। उनके साथ मंच पर कई बड़े नेता रहेंगे। सभास्थल पर सागर संभाग के 6 जिलों सहित भोपाल, जबलपुर, ग्वालियर, इंदौर से भी पुलिस बल बुलाकर तैनात किया गया है। एसपीजी ने मंच को अपनी सुपुर्दगी में ले लिया है। गौरतलब है कि पांच साल में मोदी का यह दूसरा दौरा है। इसके पहले वे 2014 के लोस चुनाव में यहां आए थे। तब यहां से भाजपा प्रत्याशी लक्ष्मीनारायण यादव थे, जबकि इस बार भाजपा प्रत्याशी राजबहादुर सिंह है।